钦定古今图书集成/方舆汇编/职方典/第1123卷 > 《鹦鹉赋》〈并序〉汉·祢衡
## 钦定古今图书集成/方舆汇编/职方典/第1123卷 > 《鹦鹉赋》〈并序〉汉·祢衡

时黄祖太子射，宾客大会，有献鹦鹉者，举酒于衡前曰：“祢处士今日无用娱宾，窃以此鸟自远而至，明慧聪善，羽族之可贵。愿先生为之赋，使四坐咸有荣观，不亦可乎？” 衡因为赋，笔不停缀，文不加点。其辞曰：

“惟西域之灵鸟兮，挺自然之奇姿，体金精之妙质兮，
含《火德》之明辉。”性辩慧而能言兮，才聪明以识机。故
其嬉游高峻，栖跱幽深，飞不妄集，翔必择林。绀趾丹
觜，绿衣翠衿，采采丽容，交交好音。虽同族于羽毛，固
殊智而异心。配鸾凰而等美，焉比德于众禽。于是羡
芳声之远畅，伟灵表之可嘉。命虞人于陇坻，诏伯益
于流沙，跨昆仑而播弋，冠云霓而张罗。虽纲维之备
设，终一目之所加。且其容止闲暇，守植安停，逼之不
惧，抚之不惊，宁顺从以远害，不违忤以丧生。故献全
者受赏，而伤肌者被刑。尔迺归穷委命，离群丧侣，闭
以雕笼，剪其翅羽。流飘万里，崎岖重阻，逾岷越障，载
罹寒暑。女辞家而适人，臣出身而事主。彼贤哲之逢
患，犹栖迟以羇旅。矧禽鸟之微物，能驯扰以安处？眷
西路而长怀，望故乡而延伫。忖陋体之腥臊，亦何劳
于鼎俎？嗟禄命之衰薄，奚遭时之险巇。岂言语以阶
乱，将不密以致危。痛母子之永隔，哀伉俪之生离。匪
馀年之足惜，愍众雏之无知。背蛮彝之下国，侍君子
之光仪。惧名实之不副，耻才能之无奇，美西都之沃
壤，识苦乐之异宜，怀代越之悠思，故每言而称斯。若
迺少昊司辰，蓐收整辔，严霜初降，凉风萧瑟，长吟远
慕，哀鸣感类，音声凄以激扬，容貌惨以憔悴，闻之者
悲伤，见之者陨涕，放臣为之屡叹，弃妻为之歔欷，感
平生之游处，若埙箎之相须，何今日之两绝，若秦越
之异区。顺笼槛以俯仰，窥户牖以踟蹰。想昆山之高
峙，思邓林之扶疏。顾六翮之残毁，虽奋迅其焉如。心
怀归而弗果，徒怨毒于一隅。苟竭心于所事，敢背惠
而忘初。托轻鄙之微命，委陋贱之薄躯。期守死以报
德，甘尽辞以效愚。恃隆恩于既往，庶弥久而不渝。